Na temelju članka 104. Zakona o komunalnom gospodarstvu („Narodne novine“ br. 68/18 i 110/18 – u daljnjem tekstu Zakon) i članka 34. Statuta Općine Dragalić („Službeni glasnik“ br. 3/18) Općinsko vijeće Općine Dragalić, na 14. sjednici održanoj 09.09.2019. godine, donosi

**O D L U K U**

**o komunalnom redu**

**I OPĆE ODREDBE**

Članak 1.

1. Odlukom o komunalnom redu (u daljnjem tekstu: Odluka) propisuje se uređenje naselja, način uređenja i korištenja površina javne namjene i zemljišta u vlasništvu općine Dragalić za gospodarske i druge svrhe uključujući i njihovo davanje na privremeno korištenje, građenje građevina na javnim površinama koje se prema posebnim propisima grade bez građevinske dozvole i glavnog projekta, uvjete korištenja nerazvrstanih cesta, javnih parkirališta, i drugih površina javne namjene za parkiranje vozila, održavanje čistoće i čuvanje površina javne namjene, uključujući uklanjanje snijega i leda s površina javne namjene, prikupljanje, odvoz i postupanje s prikupljenim komunalnim otpadom i mjere za provođenje Odluke uključujući i prekršajne odredbe.
2. Pod površinom javne namjene smatra se svaka površina čije je korištenje namijenjeno svima i pod jednakim uvjetima odnosno razumijevaju se.

* javne zelene površine: parkovi, drvoredi, živice, cvjetnjaci, travnjaci, skupine ili pojedinačna stabla, dječja igrališta s pripadajućom opremom kao i drugi oblici vrtnog i parkovnog oblikovanja koji nisu proglašeni zaštićenim dijelovima prirode, javni sportski i rekreacijski prostori, zelene površine uz ceste i ulice ako nisu sastavni dio nerazvrstane ili druge ceste odnosno ulice, javni objekti i slične površine koje su uređene i koriste se kao javne zelene površine,
* javne prometne površine na kojima nije dopušten promet motornim vozilima: trgovi, pločnici, šetališta, pješačke staze, mostovi, nogostupi, ako nisu sastavni dio nerazvrstane ili druge ceste,
* nerazvrstane ceste te dijelovi javnih cesta koje prolaze kroz naselje, kad se ti dijelovi cesta ne održavaju kao javne ceste prema posebnom zakonu,
* javna parkirališta, stajališta javnog prijevoza i slične površine koje se koriste za promet po bilo kojoj osnovi,
* površine unutar područja groblja koje nisu utvrđene kao grobno mjesto sukladno posebnim propisima (pješačke i zelene površine),
* neuređene površine javne namjene čije stavljanje u funkciju je u pripremi ili u tijeku.

**II UREĐENJE NASELJA**

Članak 2.

1. Pod uređenjem naselja u smislu ove odluke smatra se osobito:
2. uređenje pročelja, okućnica i dvorišta zgrada u vlasništvu fizičkih ili pravnih osoba u dijelu koji je vidljiv površini javne namjene,
3. određivanje uvjeta za postavljanje opreme za oglašavanje i reklamiranje,
4. postavljanje terasa i drugih pokretnih naprava,
5. postavljanje, uređenje i održavanje ograda, javne rasvjete i komunalne opreme,
6. privremeno zaposjedanje javne površine,
7. držanje stoke i peradi.
8. **Uređenje pročelja, okućnica i dvorišta zgrada u dijelu koji je vidljiv površini javne namjene**

Članak 3.

1. Vanjske dijelove građevina odnosno pročelja, balkone, lođe, terase, vanjsku stolariju i bravariju, krovove, snjegobrane i druge vanjske dijelove građevina koji su vidljivi s površina javne namjene, vlasnici moraju redovito održavati urednim i čistim i popravljati oštećenja.
2. Zabranjena je djelomična obnova pročelja građevina (pojedini stan ili lođa, etaža).
3. Kada komunalni redar utvrdi postojanje oštećenja na postojećim građevinama koja predstavljaju neposrednu opasnost za život i zdravlje ljudi, okoliš, druge građevine ili stabilnost tla na okolnom zemljištu, o potrebi uklanjanja navedenih oštećenja i potrebi poduzimanja hitnih popravaka obavijestiti će vlasnika predmetne građevine i postupiti u skladu sa svojim ovlastima propisanim Zakonom o građevinskoj inspekciji.

Članak 4.

1. Zabranjeno je oštećivanje, iscrtavanje i plakatiranje pročelja građevine.
2. Zabranjeno je izvan gabarita građevina okrenutim neposredno prema javnim površinama i površinama javne namjene, vješati ili izlagati rublje, posteljinu, tepihe ili postavljati druge predmete kojima se nagrđuje vanjski izgled zgrade.

Članak 5.

1. Vlasnik odnosno korisnik stambene zgrade, poslovnog prostora i neizgrađenog građevinskog zemljišta, dužan je održavati urednom okućnicu odnosno okoliš, uključujući i ogradu prema površini javne namjene koja ne smije ometati korištenje javno prometne površine.
2. Dvorište, vrt, voćnjak, travnjak i druge površine vidljive površini javne namjene kao i neizgrađena građevinska zemljišta uz javne površine, vlasnici odnosno korisnici moraju držati urednima i redovito održavati.
3. Sve ograde i cestovne jarke uz površinu javne namjene te propuste na cestovnim jarcima na ulazu u svoje parcele, vlasnici odnosno korisnici obavezni su održavati urednim i funkcionalnim.
4. Grane stabala, ukrasne živice i drugo zelenilo koje zaklanja prometne znakove, ometa sigurnost ili vidljivost u prometu i onemogućuje nesmetano kretanje javnim prometnim površinama, koje oštećuje građevinu ili infrastrukturu, smeta rasvjeti javne površine ili redovitom održavanju, mora se redovito održavati i sjeći.
5. Održavanje i sječu grana, stabala, ukrasnih živica i drugog zelenila iz prethodnog stavka obavlja vlasnik ili korisnik parcele koja graniči sa javnom površinom.
6. Ako vlasnik odnosno korisnik ne postupi u skladu s odredbama ovog članka, izvođenje radova naredit će rješenjem komunalni redar.
7. Ako vlasnik odnosno korisnik ne izvrši naloženu radnju, radovi će se izvršiti putem treće osobe na teret vlasnika odnosno korisnika.

Članak 6.

1. Zastave, transparenti, prigodni natpisi ili ukrasi, što se postavljaju na građevine u vrijeme praznika ili posebnih prigoda, moraju biti uredni i čisti i moraju se ukloniti najkasnije u roku 24 sata nakon prestanka prigode radi koje su postavljeni.
2. **Postavljanje opreme za oglašavanje i reklamiranje**

Članak 7.

1. Na području Općine na objekte, zemljišta i druge prostore mogu se postavljati reklame, reklamne ploče, reklamne konstrukcije, reklamni panoi, jarboli za zastave, transparenti, oglasne ploče, oglasni ormarići i slično.
2. Reklame, reklamne ploče, reklamne konstrukcije i druge naprave na površinama uz javne prometnice ne smiju svojim položajem i oblikom smanjiti preglednost, ugrožavati sigurnost prometa, niti smiju zadirati u slobodni profil javne prometnice (ceste, nogostupa).
3. Reklamni i oglasni predmeti ne smiju se pribadati ili lijepiti na drvo, rasvjetni stup ili komunalnu opremu.
4. Vlasnik reklame dužan je istu održavati u urednom i ispravnom stanju i o svom trošku ukloniti eventualno nastala oštećenja i nedostatke.
5. Odobrenje za postavljanje predmeta iz stavka 1. ovog članka na površini javne namjene izdaje Jedinstveni upravni odjel.
6. Odobrenjem se utvrđuju uvjeti postavljanja opreme, točna lokacija, površina i vrijeme korištenja objekta i zemljišta na kojem je oprema postavljena.
7. Uz zahtjev za postavljanje predmeta iz stavka 1. ovog članka potrebno je priložiti detaljnu skicu površine koja se koristi, izgled i tehnički opis predmeta, a za svjetleće reklame i opis priključka na elektromrežu.
8. Jedinstveni upravni odjel ukloniti će sve reklame na trošak vlasnika, za koje vlasnik nema odgovarajuće odobrenje, odnosno ako se iste ne održavaju.

Članak 8.

1. Plakati, oglasi i slične objave (u daljnjem tekstu: plakati), mogu se postavljati samo na oglasnim pločama ili panoima, oglasnim stupovima i oglasnim ormarićima postavljenim u tu svrhu.
2. Iznimno, Jedinstveni upravni odjel može, za vrijeme trajanja izborne promidžbe, na zahtjev političke stranke, nezavisne liste ili samostalnih kandidata odobriti isticanje plakata i na drugim mjestima.

(3) Političke stranke, nezavisne liste i samostalni kandidati dužni su svoje plakate ukloniti u roku od 3 dana po završetkom izbora.

(4) Uredno istaknute plakate nije dozvoljeno prljati, oštećivati ili uništavati.

(5) Skidanje plakata i čišćenje mjesta koja nisu predviđena za plakatiranje izvršit će se na teret oglašivača, organizatora priredbe ili manifestacije odnosno pravne ili fizičke osobe čija se priredba, manifestacija ili proizvod oglašava.

1. **Postavljanje terasa i drugih pokretnih naprava**

Članak 9.

1. Pokretnim napravama smatraju se štandovi, klupe i kolica za prodaju raznih artikala, automati za prodaju sladoleda, napitaka, ugostiteljske i druge prikolice i slične naprave.
2. Pokretnim napravama smatraju se i stolovi, stolice, suncobrani, tende i druge naprave koje se postavljaju u svrhu organiziranja otvorenih terasa s ciljem pružanja ugostiteljskih usluga izvan poslovnog prostora.
3. Postavljene pokretne naprave moraju se održavati urednim i ispravnim.

Članak 10.

1. Na dijelovima javnih i drugih površina pokretne naprave se postavljaju na način da se ne ometa korištenje zgrada i drugih poslovnih prostora u građevinama, postojeće komunalne opreme, te da se ne ugrožava sigurnost i redovan protok sudionika u prometu.
2. Za postavljanje pokretne naprave na javnoj površini plaća se naknada određena posebnom odlukom.

Članak 11.

1. Odobrenje za postavljanje pokretnih naprava izdaje Jedinstveni upravni odjel.
2. Odobrenjem se utvrđuju uvjeti korištenja javne površine, točna lokacija, površina i vrijeme korištenja javne površine.
3. Uz zahtjev za privremenim korištenjem javne površine za postavljanje pokretne naprave potrebno je priložiti skicu lokacije sa iskazom dimenzija površine, oznaku katastarske čestice te potvrdu Jedinstvenog upravnog odjela da podnositelj zahtjeva nema nepodmirenih dospjelih obveza prema Općini Dragalić.
4. Ako vlasnik pokretne naprave postavi pokretnu napravu protivno odobrenju ili bez odobrenja, komunalni redar izdati će rješenje o uklanjanju pokretne naprave na trošak vlasnika
5. **Održavanje ograda, javne rasvjete i ostale komunalne opreme**

Članak 12.

1. Ograde vidljive s javne površine i površine javne namjene moraju biti uredne, funkcionalne te izvedene u skladu s propisima o građenju.
2. Vlasnici ili korisnici zemljišta koja su vidljiva s javne površine i površine javne namjene dužni su ograde na tim zemljištima održavati urednima tako da ne predstavljaju opasnost za prolaznike i ne ugrožavaju sigurnost prometa.
3. Ograde od ukrasne živice uz prometne površine moraju se redovno održavati, u skladu s propisima iz područja sigurnosti prometa.

Članak 13.

1. Javne prometne površine moraju biti opremljene sustavom javne rasvjete.
2. Javna rasvjeta mora biti izvedena u skladu s naprednim tehnologijama uvažavajući načelo energetske učinkovitosti te funkcionalna i estetski oblikovana.
3. Oprema i uređaji javne rasvjete održavaju se u ispravnom stanju.
4. Na stupove javne rasvjete mogu se postavljati ukrasi za vrijeme blagdana i drugih svečanih prigoda (zastavice, svjetleći ukrasi i sl.), ali tako da ne smetaju odvijanju prometa.

Članak 14.

1. Na javnim površinama postavljaju se košarice za otpad na mjestima koja odredi Jedinstveni upravni odjel.

(2) Postavljene košarice za otpad ne smiju se uništavati ili oštećivati.

Članak 15.

1. Na području Općine na izgrađenim autobusnim stajalištima postavljaju se nadstrešnice za sklanjanje putnika.
2. Nadstrešnice na autobusnim stajalištima se moraju održavati u urednom i funkcionalnom stanju.
3. Nadstrešnice na autobusnim stajalištima ne smiju se oštećivati i uništavati.

Članak 16.

1. Na javnim površinama na području Općine mogu se postavljati spomenici, spomen-ploče, skulpture i slični predmeti memorijalnog, sakralnog ili umjetničkog karaktera na građevine, zemljišta i druge prostore, a u skladu s ovom Odlukom i posebnim propisima.
2. Zahtjev za postavljanje, premještanje i uklanjanje spomenika, spomen-ploča, skulptura, sakralnih obilježja i sličnih predmeta podnosi se Jedinstvenom upravnom odjelu. Uz zahtjev je potrebno priložiti skicu, tehnički opis, oznaku lokacije, obrazloženje o potrebi postave predmeta kao i drugu dokumentaciju koja se odredi da je potrebna za vođenje postupka.
3. Odluku o zahtjevu iz prethodnog stavka donosi općinski načelnik.

Članak 17.

1. U cilju lakšeg snalaženja građana i turista mogu se postavljati ploče s planom naselja i smeđa turistička signalizacija.
2. O postavljanju i održavanju ploča s planom naselja i smeđoj turističkoj signalizaciji brine Jedinstveni upravni odjel.
3. **Privremeno zaposjedanje površine javne namjene**

Članak 18.

1. Privremenim zaposjedanjem površina javne namjene smatra se privremeno korištenje površine javne namjene za odlaganje građevinskog materijala, postavljanje skele, istovar i utovar materijala i slično.
2. Zauzeti dio površina iz prethodnog stavka mora se ograditi urednom ogradom koju je potrebno stalno održavati, a od sumraka do svanuća i za vrijeme magle po potrebi propisno označiti i osvijetliti.
3. Odobrenje za privremeno zaposjedanje površina javne namjene u svrhu iz stavka 1. ovog članka izdaje Jedinstveni upravni odjel.

Članak 19.

1. Površina javne namjene može se privremeno, bez naknade, zaposjesti radi istovara drva i sličnog materijala u kojem slučaju se isto ima ukloniti s javne površine u roku od 15 dana.
2. Površinu javne namjene za namjenu iz stavka 1. ovog članka privremeno je moguće zaposjesti i dulje od 15 dana prema odobrenju Jedinstvenog upravnog odjela, kojim će se odrediti uvjeti i rok privremenog zaposjedanja te obveza dovođenja površine javne namjene u prvotno stanje.
3. Površina javne namjene može se privremeno zaposjesti radi istovara i utovara robe na način da se ne ometa promet, a odložene stvari moraju se odmah ukloniti.
4. **Manifestacije i sportske priredbe**

Članak 20.

1. Javne površine mogu se privremeno koristiti za održavanje državnih, vjerskih i drugih manifestacija kao i sportskih i drugih priredaba uz odobrenje Jedinstvenog upravnog odjela.
2. Organizator je dužan najkasnije u roku 48 sati po okončanju manifestacije ili sportske priredbe očistiti korištenu javnu površinu kao i prilaze istoj.
3. **Držanje stoke i peradi**

Članak 21.

1. Na području Općine dozvoljeno je držanje stoke – kopitari, papkari i perad, pod uvjetima utvrđenim ovom Odlukom i uz posebne uvjete uređenja i izgradnje građevina za njihovo držanje, u skladu sa prostornim planom i propisima iz područja građenja.

Članak 22.

(1) Držatelji životinja dužni su se pridržavati sljedećih uvjeta:

- držati životinje u prostorijama ili posebno građenim prostorima, odgovarajuće uređenim za tu namjenu koji se moraju redovito čistiti i održavati

- osigurati uvjete da se neugodni mirisi i buka ne šire u okolini, te osigurati uvjete za očuvanje okoliša.

(2) Tekući animalni otpad mora se sakupljati i redovito prazniti u vodonepropusne spremnike sukladno važećim zakonskim propisima.

Članak 23.

1. Komunalni redar će povodom prijave ili po službenoj dužnosti zabraniti držanje životinja ako se time nanosi nepotrebna smetnja okolnim stanarima ili narušava izgled naselja.

**III. građenje građevina koje se grade bez građevinske dozvole i glavnog projekta**

Članak 24.

1. Građevine koje se grade na javnim površinama bez građevinske dozvole i glavnog projekta:
2. ne smiju se graditi na javnoj površini gdje se nalaze instalacije,
3. ne smiju utjecati na sigurnost prometa i preglednost;
4. ne smiju ometati prolaz komunalnim službama;
5. ne smiju štetiti nasadima;
6. moraju biti od trajnog materijala koji se lako održava.

**IV. KORIŠTENJE NERAZVRSTANIH CESTA, JAVNIH PARKIRALIŠTA I DRUGIH POVRŠINA JAVNE NAMJENE ZA PARKIRANJE VOZILA**

Članak 25.

1. Javnim parkiralištem, u smislu ove Odluke, smatra se dio javno prometne površine namijenjen isključivo za parkiranje vozila.

Članak 26.

1. Zabranjeno je parkiranje vozila na javnoprometnim površinama koje nisu označene prometnom signalizacijom kao javno parkiralište te na javnim zelenim površinama.
2. Zabranjeno je na javnim površinama ostavljati vozila koja se zbog dotrajalosti ne upotrebljavaju u prometu (oštećena u sudaru, neregistrirana, neispravna i slično).

**V.** **ODRŽAVANJE ČISTOĆE I ČUVANJE POVRŠINA JAVNE NAMJENE**

* 1. **Odr**ž**avanje čistoće**

Članak 27.

1. Javne površine i površine javne namjene u Općini moraju se održavati čistima.
2. Održavanje čistoće dijeli se na redovito i izvanredno.

Članak 28.

1. Opseg, način i ostale uvjete redovitog održavanja čistoće javnih površina utvrđuje Općinsko vijeće godišnjim programom, na prijedlog Općinskog načelnika.
2. O redovitom čišćenju javnih površina i površina javne namjene brine Jedinstveni upravni odjel.

Članak 29.

1. Izvanredno održavanje čistoće javnih površina određuje Jedinstveni upravni odjel.
2. Izvanredno čišćenje javnih površina odredit će se kada zbog vremenskih nepogoda ili sličnih događaja javne površine budu prekomjerno onečišćene te kada je iz drugih razloga javne površine potrebno izvanredno čistiti.
3. Troškove izvanrednog čišćenja javnih površina snosi počinitelj onečišćenja, osim u slučajevima kada je isto posljedica vremenskih nepogoda ili sličnih događaja u kojem slučaju troškovi čišćenja padaju na teret proračuna Općine.

Članak 30.

1. U svrhu zaštite zdravlja građana i stvaranja uvjeta za svakodnevni normalni život, prema potrebi obavlja se sustavna dezinsekcija i deratizacija javnih površina.
2. Opseg, način, vrijeme i ostali uvjeti obavljanja obvezne sustavne dezinsekcije i deratizacije utvrđuju se Programom mjera obvezatne preventivne dezinsekcije i deratizacije za područje Općine koji donosi općinski načelnik na prijedlog nadležnog Zavoda za javno zdravstvo.

Članak 31.

1. Izvođači građevinskih i drugih radova pored ili na javnim površinama dužni su na svoj trošak osigurati svakodnevno čišćenje javne površine pred gradilištem, do granice širenja prašine ili druge nečistoće, održavati čistoću kanalizacijske mreže i odvodnih kanala u blizini gradilišta, te očistiti vozila prije odlaska s gradilišta, tako da sa njih ne otpada blato i drugi otpaci po prometnim površinama, a nakon završetka radova eventualno oštećenu javnu površinu vratiti u prvobitno stanje, ako odobrenjem nije drugačije određeno.
   1. **Čuvanje i korištenje površina javne namjene**

Članak 32.

1. Na javnim površinama ne smiju se bez odobrenja Jedinstvenog upravnog odjela obavljati bilo kakvi radovi, osim redovnog održavanja.
2. Zabranjeno je na javne površine ostavljati i bacati bilo kakav otpad ili na drugi način onečišćavati površine, a naročito je zabranjeno:
   1. ispuštati otpadne vode, fekalije, gnojnica, otpadna mineralna i druga ulja,
   2. na javno prometnu površinu ispuštati oborinske vode,
   3. zatrpavati odvodne jarke za odvodnju oborinskih voda i otvora propusta,
   4. nanositi zemlju, blato, kamenje i otpadni građevinski materijal na javno - prometnu površinu,
   5. bacati oglasne ili reklamne letke,
   6. paliti otpad,
   7. ostavljati vozila bez registracijskih pločica, karambolirana vozila i sl.,
   8. ostavljati kamp prikolice, prikolice, radne strojeve i sl.,
   9. prati osobe, životinje i vozila,
   10. koristiti dječje igralište i sprave za igru djece protivno njihovoj namjeni.
3. Vlasnici odnosno korisnici parcela koje graniče sa javnom površinom dužni su redovito održavati odvodne jarke i propuste tako da isti budu u funkcionalnom stanju.

Članak 33.

1. Javne površine mogu se prekapati radi izgradnje, održavanja, popravka te priključenja na komunalnu infrastrukturu.
2. Javne površine mogu se prekapati i radi postavljanja nadzemnih objekata kao što su stupovi, reklame, panoi i slično.
3. Prekopi javnih površina u svrhu iz stavka 1. i 2. ovog članka, mogu se izvoditi samo na osnovu posebnog odobrenja za prekop, kojeg izdaje Jedinstveni upravni odjel.

(4) Iznimno, bez prethodnog odobrenja može se izvršiti prekopavanje javne površine u svrhu popravka objekata komunalne infrastrukture, u slučaju:

- otklanjanja izvora opasnosti po život i okolinu i sprječavanja nastanka veće materijalne štete

- održavanje vitalnih funkcija objekata komunalne infrastrukture.

Članak 34.

(1) Zahtjev za izdavanje odobrenja za prekop kojeg podnosi investitor sadrži:

1. osnovne podatke o prekopu

2. izvod iz katastarskog plana sa ucrtanom lokacijom prekopa i situacijskim položajem komunalnih instalacija u zoni prekopa

3. potvrde vlasnika, odnosno javnih poduzeća, koji u zoni prekopa imaju objekte komunalne infrastrukture, o davanju suglasnosti za prekop javne površine,

4. predložen početak i završetak prekopa.

Članak 35.

(1) Jedinstveni upravni odjel izdati će odobrenje za prekopavanje javne površine u kojem se obvezno navodi:

- vrijeme početka radova,

- način izvođenja i sanacije prekopa,

- mjere osiguranja iskopa ( odgovarajuće ograde, prometna signalizacija itd.),

- rok završetka radova, odnosno uspostavljanja prijašnjeg stanja koji ne može biti duži od 30 dana.

Članak 36.

(1) Prekopavanje javnih površina i uspostavljanje prijašnjeg stanja mora se obaviti sa što manje smetnji za javni promet.

(2) Investitor je dužan poduzeti sva tehnička osiguranja i druge mjere opreza da se spriječe eventualne nesreće i materijalna šteta te poduzeti zaštitne mjere radi osiguranja kolnog i pješačkog prometa po svim tehničkim i prometnim propisima.

Članak 37.

* + 1. Ukoliko se kolnik prekopava po cijeloj širini, mora se vršiti po etapama, tako da jedna kolnička traka bude uvijek slobodna za promet.
    2. Ukoliko se radovi ne mogu izvesti na ovaj način, može se dozvoliti i prekopavanje preko cijele širine kolnika s time da se cesta zatvori za promet, ako postoji mogućnost obilaznog smjera, a u tom slučaju radove treba izvesti u što kraćem roku.

Članak 38.

1. Nakon završetka prekopavanja ili drugih radnji na javnoj površini, nastala oštećenja i kvarove na konstrukciji javne površine, instalacijama ili drugim objektima na ili uz javnu površinu, investitor mora odmah popraviti i dovesti javnu površinu u prvobitno stanje.
2. Ako izvoditelj odmah ne ukloni nastale kvarove ili oštećenja, Jedinstveni upravni odjel odredit će da se nastala oštećenja uklone na trošak izvoditelja.
3. U slučaju naknadno uočenih nedostataka (denivelacija, uleknuće i sl.) na javnoj površini, investitor je dužan na poziv komunalnog redara, u roku dvije godine od završetka prekopa izvršiti otklanjanje uočenih nedostataka.
4. Jedinstveni upravni odjel vodi evidenciju odobrenih prekopa na javnim površinama.
   1. **Održavanje i zaštita javnih zelenih površina**

Članak 39.

1. Pod održavanjem javnih zelenih površinapodrazumijeva se košnja, obrezivanje i sakupljanje biootpada i ostalog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja te zaštita od mehaničkog oštećenja i održavanje žardinjera, i drugo.
2. O održavanju javnih zelenih površina brine Jedinstveni upravni odjel.

Članak 40.

(1) Javne zelene površine smiju se upotrebljavati samo za svrhu za koju su namijenjene.

(2) Na javnim zelenim površinama ne smiju se bez odobrenja Jedinstvenog upravnog odjela obavljati bilo kakvi radovi osim redovnog održavanja.

Članak 41.

1. Stabla na javnim zelenim površinama u blizini stambenih objekata moraju se održavati da bitno ne smetaju stanovanju, tako da u većoj mjeri ne pokrivaju danje svjetlo i ne ugrožavaju sigurnost prometa.
2. Grane stabla ne smiju smetati rasvjeti prometne površine i sigurnosti prometa.

Članak 42.

1. Unutar javnih zelenih površina dozvoljeno je postavljanje novih električnih i telekomunikacijskih vodova i pripadajućih uređaja opreme samo podzemno.
2. Iznimno od stavka 1. ovog članka, novi električni i telefonski vodovi mogu se postavljati nadzemno, kada je to neophodno zbog osobitosti terena i udaljenosti potrošača, nakon pribavljene suglasnosti nadležnog upravnog odjela.

Članak 43.

1. Radi zaštite javnih zelenih površina zabranjuje se:
   1. neovlašteno rezanje i skidanje grana i vrhova s ukrasnog drveća i grmlja,
   2. guljenje kore stabla, zasijecanje, zarezivanje, trganje, stavljanje plakata i sl. te drugo oštećivanje drveća, grmlja i živica,
   3. neovlašteno skidanje plodova s drveća i grmlja, trganje i branje cvijeće, vađenje cvjetnih i travnatih busenova te kidanje grana s grmlja i drveća,
   4. kopanje i odnošenje zemlje i humusa,
   5. bacanje otpadaka i drugih predmeta,
   6. nenamjensko korištenje i oštećivanje opreme (sprave za igru djece, košara za otpatke, javne rasvjete, ogradnih stupića, opreme na rekreativno-sportskim igralištima) te njihovo prljanje, zagađivanje i onesposobljavanje,
   7. kretanje vozilom preko zelenih površina,
   8. loženje vatre (osim za to predviđenim mjestima) i paljenje stabla,
   9. odlaganje otpada,
   10. ispuštanje otpadnih tekućina,
   11. samovoljno prisvajanje i ograđivanje javne zelene površine za privatno korištenje.
   12. **Čišćenje i uklanjanje snijega i leda**

Članak 44.

1. Snijeg i led čiste se s površina javne namjene, a prema potrebi i krovova zgrada uz javnoprometne površine.
2. Snijeg i led s kolnika, trgova i javnih parkirališta čiste se u skladu s odredbama Operativno izvedbenog programa održavanja nerazvrstanih cesta u zimskim uvjetima (u daljnjem tekstu: Program), koji donosi Općinski načelnik na prijedlog Jedinstvenog upravnog odjela
3. Snijeg i led s krovova zgrada čisti se kada postoji mogućnost odrona i ugrožavanja sigurnost prolaznika i vozila.

Članak 45.

(1) Dio nogostupa koji se nalazi ispred stambenog ili poslovnog objekta dužan je čistiti od snijega i leda vlasnik ili korisnik tog objekta, na način da se uklanjanjem osigura siguran i nesmetan prolaz pješaka.

(2) O uklanjanju snijega i leda s nogostupa uz privremeni objekt dužan je brinuti se vlasnik odnosno korisnik privremenog objekta.

Članak 46.

1. O uklanjanju snijega i leda s krovova građevina uz javno prometne površine brinu vlasnici ili korisnici građevina odnosno pravna ili fizička osoba kojoj je povjereno upravljanje i održavanje građevine.

Članak 47.

1. Ukoliko vlasnici ili korisnici građevina odnosno pravna ili fizička osoba kojoj je povjereno upravljanje i održavanje građevina ne izvrše uklanjanje snijega i leda sukladno odredbama članka 44., 45. i 46. ove Odluke, komunalni redar izdat će rješenje kojim će propisati rok od najdulje 24 sata za uklanjanje snijega i leda.

Članak 48.

1. Javne prometne površine moraju se, radi sprečavanja nastanka leda i radi sprečavanja klizanja, posipati odgovarajućim materijalom, u pravilu natrijevim kloridom.
   1. **Uklanjanje protupravno postavljenih predmeta**

Članak 49.

1. Protupravno postavljeni predmeti i uređaji na javnim površinama (pokretne naprave, reklame, stupići, građevinski materijal, skele, dotrajala, oštećena i napuštena vozila, ogrjev i slično) moraju se ukloniti.
2. Uklanjanje stvari koje se bez pravne osnove nalaze na javnoj površini rješenjem će narediti komunalni redar.
   * + 1. **POSTUPANJE S KOMUNALNIM OTPADOM**

Članak 50.

* + 1. Pod komunalnim otpadom, u smislu ove Odluke, razumijeva se miješani komunalni otpad, biorazgradivi komunalni otpad te krupni (glomazni) otpad koji nastaje u kućanstvu (kućanski aparati, pokućstvo, sanitarni uređaji i slično).

Članak 51.

1. Na području Općine Dragalić javnu uslugu prikupljanja miješanog komunalnog otpada i prikupljanja biorazgradivog komunalnog otpada te odvojeno prikupljanje otpadnog papira, metala, stakla, plastike, tekstila, problematičnog otpada i krupnog (glomaznog) otpada obavlja davatelj usluge Odlagalište d.o.o. za komunalno gospodarstvo, Ljudevita Gaja 56, Nova Gradiška.

Članak 52.

1. Korisnik javne usluge prikupljanja komunalnog otpada (u daljnjem tekstu: Korisnik) je pravna ili fizička osoba koja je vlasnik nekretnine, odnosno posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja ugovorom prenio na korisnika i o tome obavijestio Odlagalište d.o.o..
2. Korisnik je obvezan:

- koristiti javnu uslugu prikupljanja komunalnog otpada i predati komunalni otpad Odlagalištu d.o.o na području na kojem se nalazi nekretnina Korisnika,

- osigurati o svome trošku propisni smještaj spremnika za komunalni otpad,

- odlagati komunalni otpad isključivo u odgovarajuće spremnike za otpad, na za to predviđena mjesta, sukladno vrsti otpada i namjeni spremnika, poštujući pritom pravila o odvojenom prikupljanju različite vrste komunalnog otpada te pravila sustava prikupljanja komunalnog otpada iz općeg akta Općine kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području općine Dragalić,

- iz komunalnog otpada izdvojiti papir, staklo, plastiku, metal i drugi korisni otpad (u daljnjem tekstu: reciklabilni otpad),

- predavati reciklabilni otpad, problematični otpad i krupni (glomazni) otpad odvojeno od ostalog komunalnog otpada te u svemu postupati s komunalnim otpadom na način određen zakonom kojim se uređuje održivo gospodarenje otpadom, podzakonskim aktu kojim se uređuje gospodarenje komunalnim otpadom i općim aktom Općine kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području općine Dragalić te ovom Odlukom.

Članak 53.

Odlagalište d.o.o. je obvezno:

- pružati javnu uslugu prikupljanja komunalnog otpada u skladu s utvrđenim rasporedom te primjenjivim standardima propisanim za obavljanje djelatnosti,

- upoznati Korisnike sa Programom odvoza otpada,

- osigurati Korisniku odgovarajući spremnik za komunalni otpad (u daljnjem tekstu: spremnik),

- označiti spremnik oznakom,

- preuzeti sadržaj spremnika od Korisnika,

- redovito odvoziti komunalni otpad na način utvrđen Programom odvoza otpada,

- odgovarati za sigurnost, redovitost i kvalitetu javne usluge prikupljanja komunalnog otpada,

- prilikom pružanja javne usluge prikupljanja komunalnog otpada poduzimati mjere zaštite površina javne namjene, higijenske i sanitarne mjere te pridržavati se propisa o održivom gospodarenju otpadom i zaštiti okoliša te u svemu postupati s komunalnom otpadom u skladu sa zakonom kojim se uređuje održivo gospodarenje otpadom, podzakonskim aktom kojim se uređuje gospodarenje komunalnim otpadom te općim aktom Općine kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Općine Dragalić te ovom Odlukom.

Članak 54.

1. Spremnike za odlaganje otpada korisnik usluge u pravilu smješta na svojoj nekretnini odnosno u objektima ili drugim prostorima u svom vlasništvu.
2. Spremnici moraju biti zatvoreni, uredni i čisti.

Članak 55.

1. Mjesto za postavljanje spremnika na površini javne namjene određuje Jedinstveni upravni odjel.
2. Spremnici na površini javne namjene moraju se smjestiti tako da ne ugrožavaju sigurnost prometa, da su na strminama osigurani od pomicanja i da su dostupni specijalnom vozilu za odvoz otpada.

Članak 56.

1. U spremnike za miješani komunalni otpad zabranjeno je odlagati otpadni papir, metal, plastiku, staklo, tekstil, problematični otpad, krupni (glomazni) otpad i zeleni otpad.
2. U spremnike za miješani komunalni otpad zabranjeno je odlagati opasni i tehnološki otpad, otpadni građevinski materijal, otpad iz ugostiteljskih objekata, leševe životinja, akumulatore, autogume, električne baterije, granje, otpad iz vrta, žar te tekuće i polutekuće tvari.
3. Korisniku koji je pravna ili fizička osoba – obrtnik zabranjeno je odlagati ambalažni otpad u i pored spremnika.
4. Nije dozvoljeno odlagati otpad izvan spremnika ili u količinama koje premašuju volumen dodijeljenog spremnika.

Članak 57.

1. Korisnici usluge dužni su na dan odvoza otpada prema utvrđenom rasporedu spremnike (ili vreće) s otpacima iznijeti na mjesta koja su pristupačna za utovar (u cestovni pojas, odnosno obvezno van dvorišne ograde.)
2. Davatelj usluge brine o redovitom i urednom održavanju prostora oko spremnika na javnim površinama te prostora mobilnog reciklažnog dvorišta.

Članak 58.

1. Zabranjeno je oštećivati spremnike za odlaganje otpada, po njima crtati i/ili pisati te ih premještati s obilježenog mjesta.
2. Zabranjeno je svako prebiranje i prekapanje otpadaka u spremnicima i vrećama za otpad i odnošenje otpadaka iz tih posuda.

Članak 59.

1. Nije dozvoljeno parkiranje vozila na način da se onemogućuje pristup specijalnom vozilu za odvoz otpada ili onemogućuje odvoz otpada na drugi način.
   * + 1. **MJERE ZA PROVEDBU KOMUNALNOG REDA**

Članak 60.

1. Nadzor nad provedbom ove Odluke provodi komunalni redar.
2. Komunalni redar poslove nadzora obavlja u skladu sa zakonom kojim se uređuje komunalno gospodarstvo, posebnim propisima i ovom Odlukom.
3. Komunalni redar u obavljanju službene dužnosti nosi službenu odoru i ima službenu iskaznicu.
4. Izgled službene odore te izgled i sadržaj službene iskaznice komunalnog redara propisuje Općinsko vijeće.

Članak 61.

1. U provedbi nadzora komunalni redar ovlašten je:

* zatražiti i pregledati isprave (osobna iskaznica, putovnica, izvod iz sudskog registra i slično) na temelju kojih se može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,
* uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi kao i od drugih osoba nazočnih prilikom nadzora,
* zatražiti pisanim putem od stranke točne i potpune podatke i dokumentaciju potrebnu u nadzoru,
* prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i slično),
* obavljati i druge radnje u svrhu provedbe nadzora,
* rješenjem ili na drugi propisani način narediti fizičkim i pravnim osobama mjere za održavanje komunalnog reda propisane ovom Odlukom odnosno druge mjere propisane zakonom,
* predložiti izdavanje obveznog prekršajnog naloga,
* naplatiti novčanu kaznu na mjestu počinjenja prekršaja od počinitelja.

Članak 62.

1. Javnopravna tijela te fizičke i pravne osobe dužni su komunalnom redaru omogućiti nesmetano obavljanje nadzora, a poglavito pristup do prostorija objekta, naprava i uređaja, dati osobne podatke te pružiti druga potrebna obavještenja o predmetu uredovanja.
2. Jedinstveni upravni odjel ovlašten je zatražiti pomoć policije ako se prilikom izvršenja rješenja pruži otpor ili se otpor osnovano očekuje.
   * + 1. **KAZNENE ODREDBE**

Članak 63.

1. Novčanom kaznom u iznosu od 3.000,00 kuna kaznit će se za prekršaj pravna osoba ako:

1. vanjske dijelove građevina ne održava urednim i čistim (članak 3. stavak 1.),

2. djelomično obnovi pročelje građevine (članka 3. stavak 2.),

3. ne popravi vanjski dio zgrade u propisanom roku (članak 3. stavak 3.),

4. oštećuje, iscrtava i plakatira pročelje građevine (članka 4. stavak 1.),

5. izlaže ili vješa rublje, posteljinu, tepihe i druge predmete i uređaje na balkonima, ogradama i drugim sličnim dijelovima zgrade okrenutim prema ulicama i trgovima (članak 4. stavak 2),

6. dvorište, vrt, voćnjak, travnjak i druge površine vidljive površini javne namjene kao i neizgrađeno građevinsko zemljište uz javnu površinu ne održava i ne uređuje (članak 5. st. 2),

7. ograde i cestovne jarke uz površinu javne namjene i propuste na cestovnim jarcima na ulazu na svoju parcelu ne održava urednim i funkcionalnim (članak 5. stavak 3.),

8 grane stabala, ukrasne živice i drugo zelenilo koje zaklanja prometne znakove ili onemogućuje nesmetano kretanje javnim prometnim površinama ili oštećuje građevine i infrastrukturu ili smeta ne održava i ne sječe (članak 5. stavak 4.),

9. reklamne i oglasne predmete pribada ili lijepi na drvo, rasvjetni stup ili komunalnu opremu (članak 7. stavak 3.),

10. opremu za oglašavanje i reklamiranje postavi bez odobrenja (članak 7. stavak 5.),

11. postavlja plakate, oglase i slične objave na nedozvoljenim mjestima (članak 8. stavak 1.),

12. oštećuje ili uništava uredno postavljene plakate (članak 8. stavak 4.),

13. ne ukloni plakate u propisanom roku po prestanku izborne promidžbe (članak 8. stavak 3.),

14. na javnoj površini postavi pokretne naprave bez odobrenja ili protivno odobrenju Jedinstvenog upravnog odjela (članka 11. stavak 1. i 2.)

15. oštećuje i uništava nadstrešnice na autobusnim stajalištima (članak 15. stavak 3),

16. privremeno koristi površinu javne namjene za odlaganje građevinskog materijala, postavljanje skele, utovar i istovar materijala bez odobrenja (članak 18. stavak 3.),

17. u roku od 7 dana odnosno u roku određenom odobrenjem Jedinstvenog upravnog odjela ne ukloni s javne površine istovarena drva i sličan materijal (članak 19. stavak 1. i 2.),

18. koristi javnu površinu za organiziranje manifestacija i sportskih priredbi bez odobrenja ili protivno odobrenju (članka 20. stavak 1.)

19. ne očisti korištenu javnu površinu i prilaze po okončanju manifestacije ili sportske priredbe (članak 20. stavak 2.),

20 se ne pridržava propisanih uvjeta za držanje životinja (članak 22. stavak 2),

21. postupi protivno zabranama iz članka 26.

22. postupi protivno odredbama članka 31. Odluke

23. postupi protivno zabranama iz članka 32. stavak 2. Odluke

24. izvodi radove prekopa ili bušenja javne površine bez odobrenja ili protivno odobrenju (članak 33. stavak 3.),

25. postupi protivno zabranama iz članka 43. Odluke,

26. ne ukloni snijeg ili led sa dijela nogostupa ispred objekta (članak 45.),

27. ne ukloni snijeg ili led sa krova zgrade uz javno prometnu površinu (članak 44. stavak 3. i članak 46.)

* + - * 1. ne ukloni protupravno postavljeni predmet s javne površine (članak 49. stavak 1.),

29. odbije koristiti javnu uslugu prikupljanja komunalnog otpada i predati komunalni otpad Davatelju usluge na području na kojem se nalazi nekretnina Korisnika (članak 52. stavak 2. podstavak 1. Odluke),

30. ne koristi javnu uslugu prikupljanja komunalnog otpada (članak 52. stavak 2.)

31. s otpadom postupa suprotno odredbama članka 52. stavka 2. podstavaka 3. i 4. Odluke,

1. u spremnike za miješani komunalni otpad odlaže otpadni papir, metal, plastiku, staklo, tekstil, problematični otpad, krupni (glomazni) otpad i zeleni otpad (članak 56. stavak 1. Odluke*)*,
2. odlaže ambalažni otpad u spremnik ili pored spremnika (članak 56. stavak 3.),
3. odlaže otpad izvan spremnika (članak 56. stavak 4. Odluke),
4. oštećuje spremnike, po njima crta ili ih premješta (članak 58. stavak 1.),
5. prebire i prekapa otpatke u spremnicima i vrećama za otpad (članak 58. stavak 2.) posuda,
6. ne omogući komunalnom redaru nesmetano obavljanje nadzora (članak 62. stavak 1. Odluke).

(2) Novčanom kaznom u iznosu od 500,00 kuna kaznit će se i odgovorna osoba u pravnoj osobi koja učini prekršaj iz stavka 1. ovoga članka.

(3) Novčanom kaznom u iznosu od 3.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

(4) Novčanom kaznom u iznosu od 500,00 kuna kaznit će se fizička osoba koja učini prekršaj iz stavka 1. ovoga članka.

(5) Roditelj ili staratelj maloljetnika koji je počinio prekršaj koji se sankcionira člankom 63. ove Odluke kaznit će se novčanom kaznom predviđenom u stavku 4. ovog članka.

Članak 64.

1. Svaku stvarnu štetu učinjenu na javnoj površini, komunalnim objektima, uređajima i opremi, građevinama i zemljištu u vlasništvu Općine do koje je došlo zbog nepridržavanja ove Odluke, počinitelj je dužan nadoknaditi.

**IX. PRIJELAZNE I ZAVRŠNE ODREDBE**

Članak 65.

Danom stupanja na snagu ove Odluke prestaje važiti Odluka o komunalnom redu („Službeni glasnik“ broj 6/08).

Članak 66 .

Ova Odluka stupa na snagu osmoga dana od dana objave u "Službenom glasniku“

REPUBLIKA HRVATSKA

BRODSKO-POSAVSKA ŽUPANIJA

OPĆINA DRAGALIĆ

OPĆINSKO VIJEĆE

KLASA: 363-01/19-01/13

URBROJ: 2178/27-19-2

Dragalić, 09.09.2019.

PREDSJEDNIK

OPĆINSKOG VIJEĆA

Mario Brađašević, v.r.